Veteraan-ekonoom sterfProf. Sampie Terreblanche (Foto: Uit ‘n onderhoud met Fazila Farouk van SACSIS) Die veteraan-ekonoom en oudlektor prof. Johannes “Sampie” Terreblanche is Saterdag in die ouderdom van 84 dood. Prof. Wim de Villiers, rektor en visekanselier van die Universiteit Stellenbosch (US), het dié nuus bevestig. Terreblanche het volgens berigte ŉ stryd teen breinkanker verloor nadat hy ŉ jaar gelede met dié siekte gediagnoseer is. “Dit is met groot hartseer dat ek namens die Universiteit Stellenbosch ons diepe meegevoel betuig teenoor die familie van prof. Sampie Terreblance,” het De Villiers gesê. “Ons eer hom as ŉ legendariese politieke ekonoom; geliefde inspirerende lektor vir duisende van ons studente, en een van die US se kritiese stemme.” Die US het Terreblanche in Desember 2015 met ŉ eredoktorsgraad vereer vir sy “uitsonderlike bydrae as diepsinnige ontleder van sosiaal-ekonomiese stelsels, sy klem op sosiale verbetering vir almal in talle rigtinggewende publikasies en sy vreeslose voorspraak vir die beëindiging van apartheid in Suid-Afrika”. De Villiers sê Terreblanche se akademiese loopbaan aan die US het oor die helfte van die 90 bestaansjare van die Fakulteit Ekonomiese en Bestuurswetenskappe (EBW) gestrek. Terreblanche se klem op maatskaplike verbetering vir die groot gemeenskap is ŉ deurlopende tema in sy werk. Hy het in sy loopbaan meer as 12 boeke en meer as 30 artikels en bydraende hoofstukke geskryf. Kyk Fazila Farouk se onderhoud met Terreblanche hier.